
Lagmandens Olaitale 2026

Hr. formand.

En åbning mellem skyerne forude,
yderst i havets horisont skimtes lys.
Stå nu sammen folk
og sæt en ny kurs.

M. C. Restorffs håbefulde ord passer godt, nu hvor det første lagtingsår efter valget tager sin begyndelse.

Et nyt Lagting.

Et nyt landsstyre.

En ny kurs er sat.

Kursen, vi har sat, skal først og fremmest styrke sammenholdet mellem generationerne på Færøerne.

Knytte unge og ældre tættere sammen.

Styrke de rødder, som holder os sammen, og give nye spirer de bedste betingelser for at gro.

Målet er at finde holdbare aftaler, som vi er fælles om.

Ikke blot nu, men i mange år fremover.


***


Hr. formand.

Tidligere i år sad næsten alle færinger og var fuldstændig opslugte af musik- og underholdningsprogrammet Hoydalar.

Unge talenter valgte sange, som har levet i vores fælles minde og gav dem nyt liv. 

De fik nye grene til at vokse fra rødder, som de foregående generationer har fæstet.

Netop det billede siger meget om det samfund, vi ønsker at skabe.

Vi skal ikke vælge mellem det gamle og det nye.

Vi skal ikke sætte generationer op imod hinanden.

"Vi rejser i flok, men er splittede indeni," skriver Eyðun Nolsøe.

Når vi er splittede, svækkes samfundet.

Det udvikler sig, når alle færinger har mulighed for at slå rod, vokse og sætte deres eget præg på fremtiden.


***


Og netop det at slå rod begynder med et sted at høre til.

Et hjem.

En bolig.

I dag oplever alt for mange, at vejen til egen bolig er for lang og vanskelig.

Det påvirker ikke kun de unge.

Det påvirker hele samfundet.

For når folk ikke får mulighed for at etablere sig, bliver det også vanskeligere at stifte familie og skabe en fremtid her på Færøerne.

Vi skal ikke affinde os med, at de kommende generationer er ringere stillet end deres forældre.

Derfor vil vi sætte konkrete tiltag i gang på boligmarkedet.

Momsen vil blive refunderet ved opførelse af nye boliger.

Det bliver lettere at få behandlet byggesager, fordi sagsbehandlingstiden for matrikuleringssager bliver forkortet.

Fremover vil det alene være kommunerne, der godkender byggevedtægter.

Bygningsreglementet vil desuden blive revideret.

Vi forbereder en boligfond, som skal gøre det lettere at finansiere købet eller opførelsen af ens første bolig.

Og netop nu tages de første skridt til at opføre et nyt kollegium med flere hundrede boliger, sådan som vi kender det fra vores nabolande.


***


Hr. formand.

I sangen Morgun af Martin Joensen, som den unge Emma fortolkede så inderligt i Hoydalar, synges der:

Ansvaret på dine skuldre,
en gave fra os til dig.
En byrde, som er tung at bære –
bær den bedre end vi.

Skal de kommende generationer bære byrderne bedre end de foregående, skal vi fortsat forbedre vilkårene for familierne.

Forældre skal selv kunne tilrettelægge barselsorloven efter familiens behov. For det er først og fremmest dem, der kender familiens behov.

Derfor har koalitionen sat sig for at gøre barselsordningen mere fleksibel.

De høje leveomkostninger rammer mange, og især børnefamilier mærker, når udgifterne stiger.

Derfor indføres en skattefri børnecheck på 20.000 kr., når man får et barn.

Børnefradraget skal forhøjes gradvist i de kommende år.

Og der vil blive arbejdet på at hæve det månedlige loft for barselsdagpenge.

Det er tiltag, som skal gøre det lettere at skabe et familieliv på Færøerne.

Men en god familiepolitik handler også om de unge og deres muligheder.

Planen er at oprette en skattefri investeringskonto, som kan tilskynde flere til at investere og give bedre muligheder for at spare op.

Målet er også at øge både fradraget for studerende og indtægtsgrænsen for modregning i studiestøtten. 

På den måde mindsker vi det økonomiske pres på de studerende og gøre det lettere at tage en uddannelse på Færøerne.


***


Men hr. formand.

I Hoydalar var det ikke kun de unge, der var i centrum.

Hver sang havde sin historie.

Og foran hver ung spirende kunstner stod en stjerne, som havde banet vejen.

Et forbillede.

Sådan er det også på Færøerne.

Den hverdag, vi lever i i dag, er skabt af generationer, som lagde liv og sjæl i at give mange af os mulighed for at trives og udvikle os.

Og heldigvis har vi nogle af de mest aktive ældre borgere i Europa.

Halvdelen af borgerne mellem 65 og 74 år er i arbejde.

Det er ikke nogen selvfølge.

Det skyldes, at arbejdssomhed kendetegner vores kultur.

Og netop dét er helt afgørende for sammenhængskraften mellem generationerne.

For Færøerne er et lille samfund.

Det betyder, at hver eneste arbejdende hånd – uanset alder – bringer os videre ad den rette vej og skaber grundlag for, at vi kan bevare det gode samfund.

Og derfor, hr. formand, skal vi have en ordning, som gør, at det bedre kan betale sig at arbejde – også for pensionister.

Derfor hæves grænsen for modregning i pensionen.

Og vi skal sikre, at de, som af forskellige årsager må forlade arbejdsmarkedet, har værdige vilkår.

Førtidspensionister har ikke de samme pensionsordninger som andre pensionister og er derfor dårligere stillet økonomisk, når de overgår til folkepension.

De vil derfor få et særligt efterlønstillæg ud over den almindelige folkepension.


***


Hr. formand.

Et godt samfund måles ikke alene på, hvad det giver vores unge.

Det måles også på, hvor godt vi tager vare på vores ældre borgere, som har gjort deres pligt og taget ansvar gennem et helt arbejdsliv.

Sagt på en anden måde:

Vi skal værdsætte de spor, vores forfædre satte i sandet.

Vi må aldrig glemme de rødder, som gav os liv.


***


Men, hr. formand.

Ikke alt, der slår rod, er godt. Det må vi have for øje.

I Biblen læser vi, at noget kan være roden til alt ondt.

Jeg tror, at vi alle her i Lagtinget i dag kan være enige om, at narkotika er roden til alt ondt.

Og at vi derfor må sætte endnu mere ind over for det.

Tidligere på sommeren oplyste politiet, at kriminaliteten på Færøerne bliver stadig mere alvorlig.

Der beslaglægges større mængder narkotika, og det kan være en indikation på et stigende misbrug.

Det er statistikker.

Men bag statistikkerne er der mennesker.

Unge mennesker med drømme.

Forældre, der bekymrer sig.

Vi må ikke vende blikket bort.

Vi skal tage ansvar.

Alle sammen.

For dette er ikke blot et anliggende for koalitionen, men for hele samfundet.


***


Hvad er roden til alt dette onde, som strømmer ind i det færøske samfund?

Noget tyder på, at det er personer med tilknytning til udenlandske bander, der står bag. De betaler ofte helt unge mennesker og sårbare borgere på Færøerne mindre pengebeløb for at udføre ulovlige tjenester.

Det skal stoppes.

Og spørgsmålet er derfor, om tiden er kommet til, at de politiske myndigheder – i samarbejde med politiet – iværksætter særlige indsatser mod organiseret kriminalitet og kriminelle bander.

Det skal forhindre, at vores børn og unge bliver en del af den slags destruktiv kriminalitet.

Samtidig må vi erkende, at der er tale om et komplekst problem.

Ét skridt på vejen er at skærpe straffene og styrke grænsekontrollen.

Men det vigtigste er at forebygge og begrænse brugen af narkotika generelt.

Og her tænker jeg ikke kun på misbrug, men også på brug.

På det seneste har vi set flere eksempler på, at det er blevet almindeligt at tage stoffer på offentlige og synlige steder, for eksempel på festivaler.

Som lagmand vil det være en af mine vigtigste opgaver at sætte de nødvendige tiltag i værk imod det.

For konsekvenserne er ødelæggende.

For hvert menneske, der kommer gennem livet uden et misbrug, sparer vi familier for bekymringer, institutioner for store opgaver og samfundet for betydelige omkostninger.

Derfor vil vi styrke SSP-samarbejdet.

Senere i år åbner RÓWT (et særligt socialt tilbud, red.) et nyt værested for unge med komplekse udfordringer. Formålet er, at de unge får tag over hovedet og oplever at blive hørt og mødt med respekt.

Der vil blive udarbejdet nyt og opdateret undervisningsmateriale om euforiserende stoffer.

Samtidig arbejdes der på at styrke forebyggelse, hurtig hjælp og behandling til mennesker med misbrug og deres familier.


***


Men heldigvis, hr. formand, har vi også levende forbilleder, som vi kan spejle os i.

Her tænker jeg både på idrætsforeninger, frivillige, ildsjæle og enkeltpersoner.

I dag vil jeg fremhæve historien om Rúna Nón Bjartalíð.

Rúna fortalte tidligere i år åbent om, hvordan hun kom ud af sit stofmisbrug.

Som 18-årig tog hun det svære skridt og bad Martin Kúrberg (leder af herberg i Tórshavn, red.) om hjælp.

Da hun ringede til Martin, svarede han:

"Dig har jeg ventet længe på."

De ord blev begyndelsen på hendes vej ud af misbruget.

I dag er hun en aktiv og vigtig del af fællesskabet i KÍ. (Klaksvíks Idrætsforening)

Og den bedste forebyggelse er netop, at børn og unge kan være del af et godt fællesskab.

Derfor ser vi også frem til Ø-legene, som afholdes på Færøerne næste år. Det er en oplagt anledning til at samle hele Færøerne om gode forbilleder, stærke fællesskaber og et aktivt ungdomsliv.


*** 


Hr. formand.

Fra omverdenen kommer påvirkninger, som forandrer livsværdierne meget, synges der i Føroyingar af M. C. Restorff, som den unge Sophilia fortolkede så personligt og smukt i Hoydalar.

De ord minder os om, at Færøerne ikke lever isoleret fra omverdenen.

Sikkerhedssituationen i Europa og i vores nærområde er blevet væsentligt mere udfordrende, og det stiller store krav til sammenhold og samarbejde.

Derfor er det afgørende, at Færøerne fortsat står skulder ved skulder med vores allierede i NATO og den vestlige verden.

Men påvirkningerne fra omverdenen kommer også til udtryk på anden vis.

I dag går det godt økonomisk, og der er så godt som ingen arbejdsløshed.

Derfor er der kommet megen udenlandsk arbejdskraft til Færøerne. De er med til at holde hjulene i gang i erhvervslivet.

Mange af dem har gjort Færøerne til deres hjem, taler færøsk og er en aktiv del af vores samfund. Det er en styrke.

Men et lille samfund som vores har også pligt til at overveje, hvordan tilflytningen tilrettelægges.

Vi kender forløbet fra flere af vores nabolande, hvor en for hurtig og dårligt organiseret tilflytning har skabt store udfordringer.

Konsekvensen kan være, at velfærdssystemerne bukker under for presset.

De erfaringer skal vi lære af.

Ellers kan vi få de samme problemer og blive fremmede i vores eget land.

Vi har derfor igangsat arbejdet med en omfattende revision af udlændingeloven.

Der forberedes desuden en lov om andre trossamfund, som fastslår, at færøsk lovgivning og kultur, demokrati, ligestilling og grundlæggende værdier skal respekteres.

Men vi må også gennemføre ændringer her og nu.

Derfor vil reglerne om familiesammenføring blive ændret hurtigst muligt, så der som udgangspunkt skal gå mindst tre år, før den øvrige familie kan flytte til Færøerne.

Der indføres desuden krav om ren straffeattest.

Vi har et stort behov for arbejdskraft og skal have gode ordninger, der understøtter dette.

Men vi skal først og fremmest sikre, at det færøske samfund også fremover bygger på de værdier, som har knyttet generationer sammen og gjort øerne til det, de er i dag.


***


Hr. formand.

I Hoydalar hørte vi unge talenter finde deres egen stemme.

Ingen af dem forsøgte at være en anden. De byggede videre på det, som andre havde skabt, og gav det deres egen fortolkning.

Sådan bør vores uddannelsessystem også være.

Vi har ikke brug for, at alle vælger den samme vej. Vi har brug for, at de unge finder deres egen vej.

De seneste år er erhvervsuddannelserne kommet i fokus, og på Færøerne har vi en sund holdning til, at praktiske uddannelser skal værdsættes.

Erhvervsuddannelserne er blevet en succeshistorie.

Vejene, som de færøske unge vælger, er forskellige.

Men de har alle én ting til fælles.

De bygger på mod, arbejdsomhed og viljen til at lære.

Tidligere i år kunne vi på fiskur.fo læse om den unge Andreas fra Tórshavn, som fortalte, at hans drøm er at blive skipper på en trawler.

I norske medier har Hildebrand vist, at en ung færing kan opnå værdifulde erfaringer til søs og samtidig formå at stå på egne ben økonomisk.

Og i en reklame for Fróðskaparsetur Føroya (Færøernes Universitet, red.) så vi en af de unge deltagere fra Hoydalar, Anna Lovisa, opfordre andre til at gøre som hende og læse national- og erhvervsøkonomi på Færøerne.

Mulighederne er mange og alsidige.

Vi skal have et samfund, hvor ingen af de unge føler, at deres valg er mindre værd end andres.

Derfor vil koalitionen styrke samarbejdet mellem arbejdsgivere, fagforeninger og myndigheder. Første punkt på dagsordenen er en revision af erhvervsuddannelserne.

Campusprojektet fortsætter, og vi forventer, at opførelsen af fællesbygningen indledes omkring årsskiftet. Planen er, at de studerende på universitetet skal kunne flytte ind i bygningen godt tre år senere. 

Adgangen til voksenlærlingeordninger og kompetenceudvikling skal forbedres, og også unge med særlige behov skal få mulighed for at gennemføre en erhvervsrettet uddannelse.

Det er desuden planen at oprette en uddannelse til beklædningshåndværker på Færøerne.

Vi ønsker en mere kreativ folkeskole, hvor de kreative, håndværksmæssige og praktiske fag får større plads.

For alle børn og unge lærer ikke på samme måde.

Samtidig må vi tilpasse skolen til en ny og teknologisk udfordrende virkelighed.

Vi vil derfor tage skridt til at forbyde eller begrænse brugen af smartphones i folkeskolen og indføre en aldersgrænse for sociale medier.

Og vi opdaterer læreplaner og eksamensformer med det in mente, at kunstig intelligens er blevet en del af hverdagen.

Teknologien ændrer sig hurtigt.

Men skolens formål ændrer sig ikke.

Den skal fortsat udvikle mennesker, som kan tænke selvstændigt, tage ansvar og bruge deres evner til gavn for samfundet.


***


Hr. formand.

Skal vores borgere kunne udfolde deres evner fuldt ud, må vi sikre, at samfundet er stærkt og bæredygtigt. 

Et stærkt samfund kræver et stærkt erhvervsliv. 

Havet er fortsat fundamentet under det færøske erhvervsliv, men der spirer også nye initiativer frem.

Mindre virksomheder og iværksættere udvikler nye idéer, løsninger og muligheder.

Vi ønsker, at det skal være let at etablere virksomhed, at de administrative krav skal være så få og enkle som muligt, og at der arbejdes på at styrke finansieringsmuligheder.

De høje oliepriser og det store energibehov betyder, at olieefterforskningen i vores nærområde er ved at blive genoptaget. Vi vil derfor intensivere arbejdet med at tiltrække udenlandske olieselskaber til at søge efter olie ved Færøerne.

Erhvervslivet har altid været dygtigt til at tilpasse sig omstændighederne.

Det har udviklet sig, når nye muligheder er dukket op, og det har fundet nye veje, når tiderne har ændret sig. 

Det politiske system har pligt til at gøre det samme.

Skal vi lykkes med de initiativer, som koalitionen vil gennemføre, må vi have modet til at gennemføre reformer.

Men reformer er ikke et mål i sig selv.

De skal være velovervejede og ansvarlige.

At undlade at handle kan også være en forkert beslutning.

Politik handler om at tage ansvar for beslutninger, der får betydning mange år frem i tiden.

Det er vores opgave som politisk system at sikre, at vi ikke lader udfordringerne vokse sig større end nødvendigt.

Når jeg taler om det politiske system, tænker jeg først og fremmest på Lagtinget og landsstyret.

Men jeg vil også rette en opfordring til by- og kommunalbestyrelserne rundt om i landet.

Flere af jer har talt om frivillige kommunesammenlægninger.

I har muligheden for selv at finde løsningerne, og det vil være bedst for alle parter.


***


Hr. formand.

Reformer handler også om at gøre tingene enklere.

Lad mig nævne to eksempler:

Når en borger har behov for fysioterapi, skal unødig sagsbehandling ikke forsinke hjælpen. Derfor arbejdes der på en ordning, som sikrer borgerne direkte og hurtigere adgang til fysioterapi.

Når en borger har behov for en praktiserende læge, skal de digitale muligheder udnyttes bedre. Derfor skal der være mulighed for videokonsultationer, når det er hensigtsmæssigt.

Vi skal også gennemgå lovgivningen, så vi får fjernet alt unødigt bureaukrati.

Det overordnede mål er, at borgerne får hurtigere og mere klare svar, og at velfærdstjenesterne tilrettelægges, så de tjener borgerne.


***


Samtidig er det nødvendigt løbende at ruste Færøerne til de udfordringer, der ligger foran os.

Koalitionen vil føre en ansvarlig finanspolitik og investere i fremtiden.

Derfor skal vi have et finanspolitisk regelværk, som bedrer styringen af de offentlige finanser.

Derfor vil selskabsskatten for finansielle virksomheder blive forhøjet fra 18 til 22 procent.

Og derfor arbejdes der på en langsigtet investeringsplan for de kommende ti år, som skal fastlægge, hvilke investeringer der er nødvendige.

Målet er at gennemføre dette med med den bredest mulige politiske opbakning.


***


En af de store udfordringer, hr. formand, er ændringen i befolkningssammensætningen.

Vi bliver flere ældre, og det vil stille større krav til vores velfærdsordninger.

Derfor vil vi – i samarbejde med kommunerne – tage stilling til, hvordan ældreområdet skal finansieres fremover.

Formålet er at sikre gode tilbud til de ældre borgere uden at pålægge de kommende generationer unødige byrder.

Store beslutninger er sjældent de letteste.

Men de er nødvendige, hvis vi vil overlade et stærkt samfund til vores efterkommere.


***


Hr. formand.

I Hoydalar så vi, at noget nyt kan vokse frem, uden at det gamle forsvinder.

Måske er det netop vores vigtigste opgave som samfund.

Hver generation får samfundet til låns for en tid.

Hver generation må sætte sin egen kurs.

Det, vi gør i dag, bliver grundlaget for de beslutninger, som de kommende generationer skal træffe.

Derfor skal vi både bevare det, som har tjent Færøerne godt, og have modet til at ændre det, som bør ændres.

Vi skal give de unge mulighed for at etablere sig, stifte familie og finde deres egen vej.

Vi skal værdsætte dem, som er gået forud og har bygget samfundet.

Og vi skal træffe de beslutninger i dag, som gør Færøerne stærkere i morgen.

Det er den kurs, som koalitionen vil følge, og det er mit håb, at hele Lagtinget vil bakke op om den.

En kurs, der bygger på ansvar, sammenhold og tillid til, at Færøerne står endnu stærkere, når den næste generation tager over.

God ólavsøka.

Gud velsigne Færøerne.

